भारतीय किसान मंच करेगा संसद का घेराव
फरीदाबाद| देशके 21 किसान संगठनों के महासंघ भारतीय किसान मंच के सभी सदस्य 10 मार्च 2016 को प्रांतीय चेतना यात्राओं के माध्यम से दिल्ली पहुंचेंगे। इसके बाद संसद का घेराव करेंगे। यह कहना था मंच के राष्ट्रीय संयोजक ऋषिपाल अंबावता का। सेक्टर-19 स्थित किसान मंच के कार्यालय में मंच की बैठक में वे कार्यकर्ताओं किसानों संबोधित कर रहे थे। उन्होंने कहा इस आंदोलन की शुरुआत वे स्वयं 10 जनवरी को इलाहाबाद की त्रिवेणी में किसान चेतना यात्रा को हरी झंडी दिखाकर करेंगे। 12 जनवरी को इलाहाबाद में विशाल किसान रैली होगी। इसी तरह राजस्थान के जयपुर से 15 जनवरी को सविता चौधरी, उत्तराखंड के हरिद्बार से 15 जनवरी को चौ. कटारसिंह, पंजाब के अमृतसर से 21 जनवरी को सतनाम सिंह बैंस, उप्र के लखनऊ से 25 जनवरी को लाल बहादुर यादव, महाराष्ट्र से 17 जनवरी को रघुनाथ दादा पाटिल, आंध्र के हैदराबाद से 25 जनवरी को पी. चेंगल रेड्डी, बिहार के पटना से 25 जनवरी को मुकीम अंसारी, मप्र के सतना से 25 जनवरी को वीरभान सिंह बघेल के नेतृत्व में किसान चेतना यात्राएं शुरू होंगी। ये 10 मार्च को दिल्ली पहुंचेंगी। सभी किसान नेता और कार्यकर्ता संसद का घेराव करेंगे। अंबावता के अनुसार संसद घेराव की मुख्य मांग भारत का किसान कर्जमुक्त किया जाए। आत्महत्या करने वाले किसान के परिजनों को दस लाख रुपए का मुआवजा दिया जाए।
hin_Deva hin_Deva